Ek lees nou ‘n boek met die naam Eye of The Firestorm geskryf deur Genl. Maj. Roland de Vries (aft). Ek is nou so halfpad gelees en dis ‘n baie indrukwekkende en insiggewende boek.
Dit gaan oor die lewe van genl. De Vries in die destydse Suid-Afrikaanse Weermag (SAW) en geweldig baie interessante inligting word gegee en mens kan net nie ophou lees nie. Baie van die operasies waaraan die SAW deelgeneem het word weergegee en al die voorbereiding wat daarmee saamgaan, die opoffering, die blydskap, hartseer, pyn en nabetragting word mooi uiteengesit.
Dit bring baie herinneringe terug vir my en ook baie ander manne wat self in die SAW was. Dis asof mens weer teruggevoer word na daai tyd en deel word van die dinge wat gebeur soos dit in die boek vertel word.
Ek glo persone wat destyds in die weermag was, sal die boek beslis geniet. Diegene wat nie daai tyd in die weermag was nie, sal die boek ook waardeer en ook n blik kry in die interessante wêreld van die destydse SAW. Dis beslis die moeite werd om te lees en ek beveel dit beslis aan!